  Виталий Пронин 2018-тӥ ар понна литературая конкурсын вормисе потэмъёс тодмо луизы. Вожвылъяськонэз радъязы Печатья но ивор вӧлмытонъя агентство но «Кенеш» журнал. о. Бородина но В. Михайлов Удмурт кылын гожъяськисьёс пӧлын таӵе конкурс 2-тӥзэ ортчиз. Вожвылъяськонэ туэ 77 ужъёс вуизы, кылем арын 100 пала вылэм. Удмуртиын улӥсьёс сяна, отчы пыриськизы Москваысь, Башкортостанысь, Татарстанысь, Пермь но Свердловск улосъёсысь гожъяськисьёс. Кылем арын кылбурчиос конкурсэ мыло-кыдо пыриськизы ке, туэ соос чик вылӥллямтэ. Шумпотӥмы газетамы ужась Галина Семёнова понна. «Верос» номинациын со вормись луиз «Казнык» (Казнык - нылкышно ним) веросэныз но «Шуд вайись вӧсь» эссееныз. Озьы ик умоен лыдъямын Лариса Мардановалэн но Евгения Гусоргиналэн веросъёссы. Усто пьеса гожтӥллям Василий Ушаков - «Дон-Жуан кышнояське» но Алексей Котков - «Кин кызьы узырме». — Театрын ужасько бере, тодӥсько, кызьы гожтоно но сцена вылын шудоно, - шуиз А. Котков. - Гожтӥ гуртысь воргоронъёс сярысь, соос, коньдонлы ёрмыса, банкез качаны малпаллям. Пьесаез радъян бордын 2-3 арня ужай, нош сое сцена вылын возьматон вылысь али но куд-ог интыоссэ тупатъяно-выльдоно луэ. Бадӟым сцена вылэ ку поттомы, вераны шуг на, но 2 толэзь пала ортчыса, гуртысь сцена вылын возьматыны дасяськиськомы ни. Роман гожтӥсьёс пӧлын вормон сётэмын Грак ёросысь Леонтий Кривошеевлы «Эрико улон» романэз но Анатолий Перевозчиковлы «Гурезе тубон» кузьмадёсэз понна. Нылпиослы гожтэм ужъёс пӧлын вормизы Лидия Черновалэн чуръёсыз. Удмурт кылысь ӟуче вольыт берыктыны быгатэменыз паймытӥз Сергей Матвеев. Со Михаил Федотовлэсь кылбуръёссэ ӟуче берыктэм. Нимысьтыз номинация сӥземын критикалы. Литературалэсь азинскемзэ эскерись усто ужъёс дасяллям Светлана Арекеева («Зарни пырыосты утчась-шедьтӥсь» статья) но Владимир Михайлов («Удмурт шӧмо ӟуч кылбурчи»). Конкурсэз ортчытӥсьёс туэ но таӵе вожвылъяськон ортчозы. Мыло-кыдо муртъёсты али ик дасяськыны куро ни. Конкурсэ ыстэм ужъёс книгаен поттэмын, газет-журналъёсын печатламын медаз луэ. Валентина Емельянова Туспуктэмъёс: АПиМК  